Nõukogu otsus,

23. märts 1998,

tööstusõnnetuste piiriülese mõju konventsiooni sõlmimise kohta

(98/685/EÜ)

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artikli 130s lõiget 1 koos artikli 228 lõike 2 esimese lausega ja lõike 3 esimese lõiguga,

võttes arvesse komisjoni ettepanekut, [1]

võttes arvesse Euroopa Parlamendi arvamust [2]

ning arvestades, et:

komisjon võttis ühenduse nimel osa läbirääkimistest, mille eesmärk oli sõlmida tööstusõnnetuste piiriülese mõju konventsioon; konventsioonile on ühenduse nimel alla kirjutatud 18. märtsil 1992 Helsingis;

konventsiooni eesmärk on kaitsta inimesi ja keskkonda piiriülese mõjuga tööstusõnnetuste eest ja edendada lepinguosaliste vahel aktiivset rahvusvahelist koostööd enne selliseid õnnetusi, õnnetuste ajal ja pärast õnnetusi;

konventsiooni sõlmimine vastab ühenduse rahvusvahelistes keskkonnakaitsemeetmetes osalemise eesmärkidele vastavalt viiendale keskkonnaalasele tegevusprogrammile, mille üldise lähenemisviisi kiitsid nõukogu ja nõukogus kokkutulnud liikmesriikide valitsuste esindajad heaks oma 1. veebruari 1993. aasta resolutsioonis [3];

vastavalt asutamislepingu artiklis 130r sätestatud põhimõtetele on ohtlike ainetega seotud suurõnnetuste ohu ohjeldamine kõikide liikmesriikide jaoks äärmiselt oluline küsimus, arvestades tööstustegevuse käigus kõnealuste ainetega seotud suurõnnetuste piiriülest mõju keskkonnale ja inimeste tervisele;

nõukogu 24. juuni 1982. aasta direktiivi 82/501/EMÜ teatavate tööstustegevuste tekitatava suurõnnetuse ohu kohta [4] ja nõukogu 9. detsembri 1996. aasta direktiivi 96/82/EÜ ohtlike ainetega seotud suurõnnetuste ohu ohjeldamise kohta [5] eesmärk on suurõnnetuste vältimine ja nende tagajärjel inimestele ja keskkonnale avalduva mõju piiramine; kõnealused direktiivid sisaldavad piiriülest koostööd käsitlevaid sätteid;

seepärast tuleb ühendusel konventsioonile heaks kiita;

teatavate ainete, nimelt broomi, metanooli, hapniku ja keskkonnaohtlike ainete puhul erinevad direktiiviga 96/82/EÜ sätestatud lubatud piirkogused konventsiooni I lisa I osas nimetatud piirkogustest;

ühendusel ei ole võimalik kohaldada eespool nimetatud lubatud piirkoguseid eespool nimetatud ainete suhtes; seepärast tuleb konventsiooni heakskiitmise võimaldamiseks formuleerida teatavad reservatsioonid;

konventsiooni viivitamatuks jõustumiseks on vaja, et allakirjutanud liikmesriigid viiksid läbi konventsiooni ratifitseerimis-, vastuvõtmis- või heakskiitmismenetlused võimalikult kiiresti, et võimaldada ühendusel ja liikmesriikidel hoiule anda oma ratifitseerimis-, vastuvõtmis- või heakskiitmisdokumendid,

ON VASTU VÕTNUD JÄRGMISE OTSUSE:

Artikkel 1

Ühenduse nimel kiidetakse heaks tööstusõnnetuste piiriülese mõju konventsioon, tingimusel et kohaldatakse käesoleva otsuse I lisas esitatud reservatsioone.

Konventsiooni tekst lisatakse käesolevale otsusele.

Artikkel 2

Nõukogu eesistujal on õigus nimetada isikud, kes on volitatud andma heakskiitmisdokumendi ühenduse nimel hoiule Ühinenud Rahvaste Organisatsiooni peasekretärile vastavalt konventsiooni artiklile 28. Heakskiitmisdokumendi ja I lisas esitatud reservatsioonide hoiuleandmisel annavad kõnealused isikud hoiule käesoleva otsuse II lisas esitatud pädevust tõendava deklaratsiooni.

Artikkel 3

Käesolev otsus avaldatakse Euroopa Ühenduste Teatajas.

Brüssel, 23. märts 1998

Nõukogu nimel

eesistuja

M. Meacher

[1] EÜT C 267, 3.9.1997, lk 60.

[2] EÜT C 339, 10.11.1997, lk 26.

[3] EÜT C 138, 17.5.1993, lk 1.

[4] EÜT L 230, 5.8.1982, lk 1. Direktiivi on viimati muudetud 1994. aasta ühinemisaktiga.

[5] EÜT L 10, 14.1.1997, lk 13.

--------------------------------------------------

I LISA

RESERVATSIOONID

Euroopa Ühenduse liikmesriigid kohaldavad konventsiooni omavahelistes suhetes vastavalt ühendusesisestele eeskirjadele.

Seepärast jätab ühendus endale õiguse:

i) konventsiooni I lisa I osa kategooriates 3, 4 ja 5 nimetatud lubatud piirkoguste puhul kohaldada järgmisi lubatud piirkoguseid: 100 tonni broomi puhul (väga mürgine aine), 5000 tonni metanooli puhul (mürgine aine) ja 2000 tonni hapniku puhul (oksüdeeriv aine);

ii) konventsiooni I lisa I osa kategoorias 8 nimetatud lubatud piirkoguste puhul kohaldada järgmisi piirkoguseid: 500 tonni (riskilause R50-53: [1]"veeorganismide suhtes väga mürgised ained, mis võivad avaldada pikaajalist veekeskkonda kahjustavat toimet") ja 2000 tonni (riskilause R51-53: [2]"veeorganismide suhtes mürgised ained, mis võivad avaldada pikaajalist veekeskkonda kahjustavat toimet") keskkonnaohtlike ainete puhul.

[1] Nõukogu 27. juuni 1967. aasta direktiivi 67/548/EMÜ (ohtlike ainete liigitamist, pakendamist ja märgistamist käsitlevate haldus- ja õigusnormide ühtlustamise kohta) kohaselt liigitatud ained (EÜT 196, 16.8.1967, lk 1). Direktiivi on viimati muudetud direktiiviga 96/56/EÜ (EÜT L 236, 18.9.1996, lk 35).

[2] Nõukogu 27. juuni 1967. aasta direktiivi 67/548/EMÜ (ohtlike ainete liigitamist, pakendamist ja märgistamist käsitlevate haldus- ja õigusnormide ühtlustamise kohta) kohaselt liigitatud ained (EÜT 196, 16.8.1967, lk 1). Direktiivi on viimati muudetud direktiiviga 96/56/EÜ (EÜT L 236, 18.9.1996, lk 35).

--------------------------------------------------

II LISA

TÖÖSTUSÕNNETUSTE PIIRIÜLESE MÕJU KONVENTSIOONI ARTIKLI 29 LÕIKE 4 KOHANE EUROOPA ÜHENDUSE DEKLARATSIOON; PÄDEVUSE KOHTA

Vastavalt EÜ asutamislepingule on ühenduse keskkonnapoliitika eesmärgid eelkõige keskkonna kvaliteedi ja inimeste tervise säilitamine ja kaitsmine ennetusmeetmete abil. Kõnealuste eesmärkide saavutamiseks võttis nõukogu 24. juunil 1982 vastu direktiivi 82/501/EMÜ teatavate tööstustegevuste tekitatava suurõnnetuse ohu kohta, mis on asendatud nõukogu 9. detsembri 1996. aasta direktiiviga 96/82/EÜ ohtlike ainetega seotud suurõnnetuste ohu ohjeldamise kohta. Kõnealuste dokumentide eesmärk on ohtlike ainetega seotud suurõnnetuste ohu vältimine ja nende tagajärjel inimestele ja keskkonnale avalduva mõju piiramine ning nendega hõlmatakse küsimusi, mille suhtes kohaldatakse tööstusõnnetuste piiriülese mõju konventsiooni. Ühendus teatab hoiulevõtjale kõikidest käesoleva direktiivi muudatustest ning konventsiooniga hõlmatud valdkonnas tehtavast edasisest arendustööst.

Konventsiooni kohaldamise eest vastutavad ühendus ja selle liikmesriigid oma pädevuse piires.

--------------------------------------------------